Агенцијата за заштита на правото на слободен пристап до информациите од јавен карактер согласно член 109 став 4 и 5 од Законот за општата управна постапка (“Службен весник на Република Македонија“ бр. 124/2015), а врз основа на член 27 и член 34 став (1) од Законот за слободен пристап до информации од јавен карактер (“Службен весник на Република Северна Македонија“ бр. 101/2019) и Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр. 60/20), постапувајќи по Жалбата изјавена од М. Ч. и Д. Ч., поднесена против Решението на Апелационен суд Гостивар, по предметот Барање за пристап до информации од јавен карактер, на 25.10.2022 година го донесе следното

**Р Е Ш Е Н И Е**

1. Жалбата изјавена од М. Ч. и Д. Ч., поднесена против Решението на Апелационен суд Гостивар СПИ.бр.3/22 од 05.09.2022 година, заведена во Агенцијата под бр. 08-243 од 07.09.2022 година, по предметот Барање за пристап до информации од јавен карактер**, СЕ ОДБИВА како неоснована**.
2. **Решението** на Имателот на информации СПИ.бр.3/22 од 05.09.2022 година **СЕ ПОТВРДУВА.**

**О Б Р А З Л О Ж Е Н И Е**

## М. Ч. и Д. Ч., на 15.07.2022 година поднеле Барање за пристап до информации од јавен карактер до Апелационен суд Гоставир, примено во Судот на 05.08.2022 година, по предметот Барање за пристап до информации од јавен карактер, со кое побарале по пошта да му се достават следните информации:

„...бараме да бидеме запознаени и да ни биде достапна информацијата од јавен карактер, со следната содржина,

-М-р Африм Јакупи, претседател на советот-судија.....на Апелациониот суд Гостивар...во однос на име и презиме на судијата на овој суд и неговата адреса и место на живеење,

-Златко Анѓелкоски, член на совет-судија ...и неговата адреса и место на живеење,

-Дорис Матеска, член на совет-судија поротник...неговата адреса и место на живеење,

-Зуријета Мемеди, член на совет-судија поротник...адреса и место на живеење,

-Јадранка Симјаноска, член на совет-судија поротник...неговата адреса и место на живеење...“

Барателите на информации во Барањето од 05.08.2022 година наведува дека: „...Обработката на личните податоци е законита, само ако и до оној степен, доколку е исполнет најмалку еден од следните услови...“

Барателот на информацијата, на 05.09.2022 година поднесе Жалба преку Апелационен суд Гостивар до Агенцијата, заведено во Агенцијата под бр.08-243. Во Жалбата е наведено дека: „...само нагласуваме дека бараме согласност од именованите лица судии и судии поротници за кои **бараме да ни бидат достапни личните и адресни податоци** а кои постапуваа по Пресудата ГЖ.бр.15/21 од 15.08.2021 год. ....во спротивно не ќе можеме да го оствариме нашето повредено право во постапката по жалба пред Апелациониот суд Гостивар како имател на информацијата...“

Имателот на информации во прилог на Жалбата ги достави сите списи со кои располага во врска со ова Барање, меѓу другите и Решението со кое Барањето се одбива како неосновано СПИ.бр.3/22. Во Решението е наведено дека: „Постапувајќи по барањето Имателот на информацијата и по споредениот тест на штетност, се утврди дека бараната информација за име и презиме на судиите на Апелациониот суд Гостивар кои постапуваат по предметот ГЖ.бр.15/21 не е информација стекната или составена за спроведување на граѓанска постапка, а чие давање би имало штетни последици за текот на постапката, односно бараната информација не е информација од јавен карактер бидејќи во случајов се утврди дека со објавувањето на таквата информација последиците врз интересот кој се заштитува се поголеми од јавниот интерес утврден со закон што би се постигнал со објавувањето на информацијата. Исто така според имателот на информации побараната информација од една страна не е информација од јавен карактер а од друга страна со објавувањето на ваквата информација би се постапило спротивно на Законот за заштита на личните податоци...“

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата, истата на 19.09.2022 година **ја одби како неоснована**.

Барателот на информации на 10.10.2022 година до Агенцијата поднесе Жалба против Решението на Имателот на информации, заведено во Агенцијата под бр.08-243. Во Жалбата е наведена дека: „...за доказ предлагаме да се изврши увид во барањето, нагласуваме дека бараме согласност од именованите лица судии и судии поротници за кои бараме да ни бидат достапни личните и адресни податоци а кои постапуваа по Пресудата...Предлагаме и бараме Агенцијата..по потреба да се обрати писмено до – Дирекцијата за заштита на личните податоци...заради добивање на нивно писмено изјаснување, а тоа поради следното....“.

Во врска со горенаведеното, Агенцијата со допис бр.08-243 на 13.10.2022 година побара мислење од Агенцијата за заштита на личните податоци, но не доби одговор.

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата, **ја одби како неоснована, а Решението на Имателот на информации го потврди**.

По разгледувањето на Жалбата и другите списи во врска со предметот, Агенцијата утврди дека Имателот на информации постапил по предметот со тоа што донел решение со образложение дека бараните информации не се информации од јавен карактер, дека тие се исклучок од Законот за слободен пристап до информации од јавен карактер.

Побараните податоци за нивните адреси и место на живеење, претставуваат заштитен личен податок, поради што правилно го одбил пристапот согласно член 6 став 1 алинеја 2 од Законот за слободен пристап до информации од јавен карактер, по спроведување на задолжителниот тест на штетност согласно член 3 алинеја 6 од истиот Закон.

Агенцијата во врска со слободниот пристап до информации од јавен карактер постапува согласно Законот за слободен пристап до информации од јавен карактер како Lex Specialis, што значи дека личните податоци кои во конкретниот случај се тема на оваа Барање, се регулирани и во членот 6 став 1 алинеја 2 од Законот за слободен пристап до информации од јавен карактер и се постапува согласно овој Закон.

Истиот Закон, овозможува делумен пристап до бараната информација, регулиран во член 6 став 4, ако документот содржи информации што можат да се одвојат од документот без притоа да се загрози неговата безбедност, имателот на информации ги одвојува тие информации од документот и го известува барателот за содржината на останатиот дел од документот, но тоа во конкретниот случај не може да се спроведе од причина што името и презимето на судиите и поротниците се наведени во самото Барање, што значи Барателот е запознаен со таа информација, а нивните адресни податоци не можат да се анонимизират.

Што се однесува до наводите на Барањето дека, обработката на личните податоци е законита, Агенцијата му укажува на Барателите дека не е спорно дека е законита обработката на личните податоци на субјектите, но тие задолжително треба да се заштитени пред јавноста. Ваквите податоци мора да се обработуваат само за конкретни цели и со согласност на засегнатото лице, а истите да бидат заштитени согласно со закон.

Согласно погоренаведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение може да се поведе управен спор пред Управниот суд во рок од 30 дена од денот на неговото доставување.

|  |  |
| --- | --- |
|  | **Директор,****Пламенка Бојчева** |